Det er heller ikke altid lige nemt at købe alkohol i Sverige, fortæller de to studerende.

For man skal være fyldt 20 år for at købe drikkevarer med en alkoholprocent på mere end 3,5 procent. Og salget foregår i statskontrollerede butikker - Systembolaget - der typisk lukker klokken 19 om aftenen på hverdage og allerede klokken 14 om lørdagen.

- Der er meget planlægning involveret ved at gå i byen i Sverige, siger Lasse Thomsen.

Flere efterlyser strengere regler i Danmark

Men de strengere regler har givet Sverige en markant højere karakter end Danmark i en ny undersøgelse fra Verdenssundhedsorganisationen WHO, som har undersøgt alkoholkulturer i de europæiske medlemslande.

Når det gælder adgang til alkohol har WHO givet Sverige 77 point. Danmark har kun fået 6 point og lander derfor på den tredjedårligste plads - kun overgået af Schweiz og Tyskland.

Særligt hvis vi kigger på de unge, så ved vi, at det med at have let adgang til alkohol betyder meget i forhold til, hvor meget de drikker pernille bendtsen, vidensråd for forebyggelse

- Særligt hvis vi kigger på de unge, så ved vi, at det med at have let adgang til alkohol betyder meget i forhold til, hvor meget de drikker, siger Pernille Bendtsen, der er sekretariatschef i Vidensråd for Forebyggelse, som er et uafhængigt råd, der blandt andet arbejder med forebyggelse af sygdom i befolkningen.

Vidensråd for Forebyggelse er derfor gået sammen med en række andre foreninger og organisationer som Kræftens Bekæmpelse og Børnerådet om at formulere en skriftlig appel til politikerne om blandt andet at hæve aldersgrænsen for køb af alkohol.

Læs også : Alkohol til unge: Danmark får dumpekarakter i europæisk undersøgelse

Ifølge tidligere undersøgelser virker reglerne tilsyneladende også. De svenske unge drikker i hvertfald markant mindre end danske, hvis man kigger på den seneste Espad-rapport (The European School Survey Project on Alcohol and Other Drugs) svarer 32 procent af de unge danskere, at de har været fulde inden for den seneste måned. I Sverige er det kun ni procent.

Til fredagsbaren tæt på Lund Universitet er de danske studerende heller ikke i tvivl om, at det skyldes de strengere regler i Sverige.

- Man må for eksempel kun bestille en genstand ad gangen, når man går i baren. Så man tager det i et mere stille og roligt tempo, tror jeg, siger Neija Elvekjær.